Národná rada Slovenskej republiky

## **VI. volebné obdobie**

 Číslo: CRD-1371/2012

**129a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhuzákona o pravidelnej kontrole vykurovacích systémov a klimatizačných systémov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (tlač **129**) v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhuzákona o pravidelnej kontrole vykurovacích systémov a klimatizačných systémov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (tlač **129**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 26. júla 2012 č. 137 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárske záležitosti.

Výboru Národnej rady Slovenskej republiky pre verejnú správu a regionálny rozvoj.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením zo 4. septembra 2012 č. 76.

Výboru Národnej rady Slovenskej republiky pre hospodárske záležitosti uznesením zo 6. septembra 2012 č. 59.

Výbor Národnej rady Slovenskej republiky pre verejnú správu a regionálny rozvoj uznesením zo 6. septembra 2012 č. 25.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

V čl. I § 1 ods. 1 písm. a) sa na konci pripájajú tieto slová „z hľadiska energetickej účinnosti“.

Vzhľadom na účel smernice Európskeho parlamentu a Rady 2010/31/EÚ z 19. mája 2010 o energetickej hospodárnosti budov sa predmet návrhu zákona odlíši od inej kontroly a jej vecného zamerania.

**Výbor NR SR pre hospodárske záležitosti**

***Gestorský výbor odporúča schváliť***

V § 1 ods. 1 písm. a) sa vypúšťa poznámka pod čiarou 1 vrátane odkazu na ňu. Doterajšie poznámky pod čiarou 2 až 12 sa označujú ako 1 až 11.

Z dôvodu zadefinovania pojmu budova pre účely tohto zákona nie je potrebný odkaz na osobitný právny predpis.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 2 písmeno a) znie:

„a) kotlom zariadenie na výrobu tepla, najmä teplovodný kotol, horúcovodný kotol, parný kotol, ohrievač vzduchu vrátane jeho súčastí, najmä pripojeného systému spaľovania,“.

Z dôvodu bližšej špecifikácie pojmu kotol.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 2 sa dopĺňa písmeno f), ktoré znie:

„f) budovou zastrešená stavba so stenami, v ktorej sa používa energia na úpravu vnútorného prostredia; budovou sa rozumie stavba ako celok alebo jej časť, ktorá bola projektovaná alebo zmenená na samostatné užívanie.“.

Z dôvodu zadefinovania pojmu budova pre účely tohto zákona.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 3 ods. 1 písm. a) sa za slovo „zabezpečiť“ vkladajú slová „na vlastné náklady“.

Úprava je žiaduca z dôvodu konkretizácie, na koho náklady sa zabezpečí kontrola.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 6 ods. 4 písm. a) sa slovo „výkonu“ nahrádza slovom „vykonania“.

Ide o legislatívno-technickú pripomienku, ktorou sa precizuje právny text.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

V čl. I § 7 ods. 1 sa vypúšťajú slová „na výkon pravidelnej kontroly vykurovacieho systému alebo klimatizačného systému (ďalej len „osvedčenie“).“.

Úprava z dôvodu zjednotenia pojmu „osvedčenie“.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 7 sa odsek 3 dopĺňa písmenom d), ktoré znie:

„d) súhlas žiadateľa so spracovaním a zverejňovaním jeho osobných údajov.7)

Vkladá sa nová poznámka pod čiarou k odkazu 7 znie:

„7) Zákon č. 428/2002 Z. z. o ochrane osobných údajov v znení neskorších predpisov.“.

 Doterajšie odkazy k poznámkam pod čiarou 7 až 12 sa označujú ako 8 až 13.

Úprava z dôvodu zabezpečenia ochrany spracúvaných údajov.

**Výbor NR SR pre hospodárske záležitosti**

***Gestorský výbor odporúča schváliť***

V čl. I v § 7 ods. 7 písm. a) v poznámke pod čiarou k odkazu 7 sa vypúšťajú slová „o živnostenskom podnikaní (živnostenský zákon)“.

Je potrebné uvádzať skrátené citácie zákonov, ktoré už boli citované v predchádzajúcich poznámkach pod čiarou (v poznámke 6).

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

V čl. I § 8 ods. 7 sa vypúšťa posledná veta.

Z legislatívno – technického dôvodu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 8 sa dopĺňa odsekom 8, ktorý znie:

„(8) Podrobnosti o rozsahu skúšky, priebehu skúšky, činnosti a zložení skúšobnej komisie ustanoví všeobecne záväzný právny predpis, ktorý vydá ministerstvo.“.

Legislatívno – technická úprava pôvodného ustanovenia § 8 ods. 7, ktorý bol rozdelený do dvoch ustanovení z dôvodu prehľadnosti.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 9 ods. 2 sa vypúšťa posledná veta.

Z legislatívno – technického dôvodu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 9 sa za odsek 2 vkladá nový odsek 3, ktorý znie:

„(3) Podrobnosti o rozsahu aktualizačnej odbornej prípravy ustanoví všeobecne záväzný právny predpis, ktorý vydá ministerstvo.“.

Doterajšie odseky 3 a 4 sa označujú ako 4 a 5.

Legislatívno – technická úprava pôvodného ustanovenia § 9 ods. 2, ktorý bol rozdelený do dvoch ustanovení z dôvodu prehľadnosti.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 9 ods. 4 sa slová „odseku 3 písm. a)“ nahrádzajú slovami „odseku 4 písm. a)“.

Legislatívno – technická úprava.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 9 ods. 4 sa slová „odseku 3 písm. d)“ nahrádzajú slovami „odseku 4 písm. d)“.

Legislatívno – technická úprava.

**Výbor NR SR pre hospodárske záležitosti**

***Gestorský výbor odporúča schváliť***

V čl. I v § 10 poznámka pod čiarou k odkazu 9 znie:

„9) § 89 zákona č. 251/2012 Z. z. o energetike a o zmene a doplnení niektorých zákonov.

Nový zákon o energetike bol schválený 31. júla 2012 (tlač 66) a nadobudol účinnosť 1. septembra 2012, preto je potrebné citovať príslušné ustanovenie z tohto zákona.

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

V čl. I § 11 odsek 2 sa slová „môže uložiť“ nahrádzajú slovom „uloží“.

Pôvodne navrhované ustanovenie malo dispozitívny charakter, čo nevyhovovalo účelu zákona. Takto sa zabezpečí povinnosť Štátnej energetickej inšpekcie uložiť pokutu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 11 odsek 2 sa slovo „do“ nahrádza slovami „vo výške“.

Navrhovaná úprava nadväzuje na pozmeňujúci bod č. 12 a je potrebná z dôvodu gramatickej úpravy ustanovenia.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 13 ods. 3 sa za slová „a § 9“ dopĺňajú slová „ods. 1, 2, 4 a 5“.

Navrhované doplnenie je nutné z dôvodu legislatívnej úpravy pôvodného ustanovenia § 9 ods. 2.

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 14 sa dopĺňa odsekom 7, ktorý znie:

„(7) Konania začaté pred nadobudnutím účinnosti tohto zákona sa dokončia podľa doterajších predpisov.“.

Dopĺňajú sa prechodné ustanovenia, ktoré na základe navrhovanej úpravy určia povinnosť dokončiť začaté konania podľa predpisu platného a účinného v čase ich začatia.

**Výbor NR SR pre hospodárske záležitosti**

***Gestorský výbor odporúča schváliť***

Nadpis pod prílohou č. 1 znie:

„Interval pravidelnej kontroly vykurovacích systémov z hľadiska energetickej účinnosti v závislosti od menovitého výkonu kotla, druhu spaľovaného paliva a kategórie budovy“.

Vzhľadom na účel smernice Európskeho parlamentu a Rady 2010/31/EÚ z 19. mája 2010 o energetickej hospodárnosti budov sa predmet návrhu zákona odlíši od inej kontroly a jej vecného zamerania.

**Výbor NR SR pre hospodárske záležitosti**

***Gestorský výbor odporúča schváliť***

Nadpis pod prílohou č. 2 znie:

„Interval pravidelnej kontroly klimatizačných systémov z hľadiska energetickej účinnosti v závislosti od menovitého výkonu klimatizačného systému“.

Vzhľadom na účel smernice Európskeho parlamentu a Rady 2010/31/EÚ z 19. mája 2010 o energetickej hospodárnosti budov sa predmet návrhu zákona odlíši od inej kontroly a jej vecného zamerania.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 22** spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrhzákona o pravidelnej kontrole vykurovacích systémov a klimatizačných systémov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 11. septembra 2012 č. 66.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 11. septembra 2012

Ján **H u d a c k ý**, v.r.

predseda Výboru NR SR pre

hospodárske záležitosti